Onuškis

Onuškis – miestelis Trakų rajono savivaldybėje, 30 km į pietvakarius nuo Trakų, Dzūkų aukštumoje, prie kelio . Seniūnijos ir seniūnaitijos centras. Urbanistikos paminklas. Stovi Onuškio šv. apaštalų Pilypo ir Jokūbo bažnyčia (pastatyta 1829 m.), veikia Onuškio Donato Malinausko gimnazija, kultūros namai, ligoninė, biblioteka, paštas (LT-21025), vaikų darželis, girininkija.


 Etimologija 

Miestelio pavadinimas – asmenvardinis vietovardis. Kryžiuočių karo kelių aprašymuose minimas Ywanendorf, o netoli jo – ir Hannusdorf, nors ir keista, kodėl šie kaimai minimi pakeliui iš Merkinės pro Perloją link Šalčininkų, kadangi dabar Onuškis yra pastebimai nutolęs nuo šio kelio (keliaujant palei Merkį šiaurės rytų kryptimi, gaunasi nemažas lankstas į šiaurę). Šie du kaimai gali būti verčiami kaip Ivano ir Hanuso kaimai ( reiškia „kaimas“) – tai rodo, kad XIV a. pabaigoje šiuose kraštuose jau būta Ivanų ir Hanusų.

Hanuso vardo lietuviškas atitikmuo būtų Onusas. Pasakojama, kad dvaro trobesiai XV–XVI a. esą pastatyti ant baudžiauninko Anuso (Hanuso) žemės. Todėl galima teigti, kad bet kuriuo atveju (Ivano ir Hanuso ar Onuso) miestelio vardas kilęs nuo vardo Jonas fonetinio varianto. XX a. tarpukariu miestelis buvo žinomas kaip Oniškis.

 Geografija 

Pagrindinė miestelio aikštė pavadinta Kipro Petrausko vardu ir yra grįsta akmenimis, kurioje vykdavo garsieji Onuškio turgūs. Prie miestelio plyti Onuškio miškas (Dusmenų-Onuškio miškų masyvo dalis), šiaurėje telkšo Onuškio ežeras, pietuose – Dumblis.

 Istorija 

1505 m. Onuškyje pastatyta bažnyčia. 1511 m. minimas Onuškio dvaras (manoma, įkurtas dar XV a. pabaigoje ar XVI a. pradžioje buvusio Skundonių kaimo žemėse). Dvarui priklausė Taučionių, Vanagų, Niūronių, Bičiūnų ir kiti kaimai. Kuriantis dvarui, aplinkiniai miškai pateko jo žinion. 1524 m. Ldk Žygimantas Senasis suteikė jo savininkui Jokūbui Kuncevičiui privilegiją steigti miestelį, rengti savaitinius turgus, laikyti smukles, statyti karčiamas. Turgūs vykdavo anksti sekmadieniais centrinėje miestelio aikštėje. Dvaro centre Onuškyje 1670 m. buvo tik 14 kiemų. 1722 m. – 36 šeimos.

Manoma, kad bažnyčia XVI a. pabaigoje priklausė evangelikams reformatams. 1567 m. Onuškis gavo privilegiją mugėms. 1613 m. Onuškis pažymėtas LDK žemėlapyje. 1683 m. gavo teisę prekymečiams. Visi pastatai buvo statomi iš vietinės medienos. Žinoma, kad 1825 m. Onuškyje veikė lentpjūvė, pradėjo veikti popieriaus fabrikas. 1863 m. terpentino ir dervos gamyklėlė. Dvarui priklausantis Onuškio miškas išliko iki šių dienų.

XIX a. pradžioje sudegė senoji bažnyčia, ir toje pačioje vietoje dvarininko K. Šetkevičiaus rūpesčiu 1823–1829 m. pastatyta dabartinė plytų ir akmenų mūro bažnyčia. XIX a. veikė didelė spirito varykla, lentpjūvė, pradinė mokykla, vyko turgūs ir prekymečiai. Po 1863 m. sukilimo Onuškio dvaras buvo Rusijos valdžios konfiskuotas ir padovanotas grafui Aleksiejui Olsufjevui. XIX a. pabaigoje Onuškis – Trakų apskrities miestelis, valsčiaus centras.

Pokario metais apylinkėse veikė Didžiosios Kovos apygardos „A“ partizanų rinktinės ir Dainavos apygardos, Dzūkų partizanų rinktinės Lietuvos partizanai.

2012 m. kovo 29 d. patvirtintas Onuškio herbas. 2023 m. rugpjūtį Onuškis buvo paskelbtas 2024 m. Mažąja kultūros sostine.

|}

 Gyventojai 

1923 m. buvo 80 sodybų.

 Žymūs žmonės 
 1993 m. birželio 14 d. bažnyčios šventoriuje palaidoti Lietuvos Nepriklausomybės Akto signataro, 1941 m. tremtinio Donato Malinausko, jo žmonos ir sesers, mirusių Altajuje, palaikai.
 Hiršas Lekertas (1880–1902), socialistas, visuomenės veikėjas
 Rimantas Cemnolonskis (1933–2007), žurnalistas, publicistas, redaktorius

 Įdomybės 

„Onuškio“ vardu buvo pavadintas traleris, priklausęs Klaipėdos okeaniniam žvejybos laivynui. Jis buvo pastatytas Štralzundo laivų statykloje.

 Tarptautinė partnerystė 
  Laškų valsčius, Lenkija

 Kultūriniai paminklai 

Onuškio miestelis gausiai apdovanotas skulptoriaus Juozo Lebednyko kūriniais. Skverelyje prie bažnyčios įsikūrusi Šv. Roko skulptūra – pirmoji menininko dovana savo gimtajam kraštui. Ramošiškių ir Kauno gatvių sankirtoje 2007 m. pasirodė ,,Gėlių angelas", o bažnyčios jubiliejaus proga 2009 m. šventoriuje buvo pastatyta Šv. Marijos skulptūra. Onuškiečius džiugina ir Juozo Lebednyko dėka restauruotas senasis šulinys, esantis pačiame miestelio centre, Kipro Petrausko aikštėje.

 Galerija 

 Šaltiniai 

 Nuorodos